**ҚОНУНИ ҶУМҲУРИИ ТОҶИКИСТОН**

**ДАР БОРАИ ИСТИФОДАИ МАНБАЪҲОИ БАРҚАРОРШАВАНДАИ ЭНЕРГИЯ**

**(Ахбори Маҷлиси Олии Ҷумҳурии Тоҷикистон,
соли 2010, №1, мод.11)**

Қонуни мазкур муносибатҳои ҳуқуқиеро, ки байни мақо­моти давлатӣ, шахсони воқеӣ ва ҳуқуқӣ дар соҳаҳои истифо­дабарии самаранок ва афзалиятноки манбаъҳои барқарор­ша­­вандаи энергия ба миён меоянд, танзим намуда, асосҳои таш­килӣ, ҳуқуқӣ ва иқтисодии сарфаҷӯии беш аз пеши энер­гия, ҳифзи муҳити зист, кам кардани таъсири номатлубро ба иқлим, сарфаю сариштаи манбаъҳои барқарорнашавандаи энергияро барои наслҳои оянда муайян менамояд.

**БОБИ 1.**

**МУҚАРРАРОТИ УМУМӢ**

**Моддаи 1. Мафҳумҳои асосӣ**

Дар Қонуни мазкур мафҳумҳои асосии зерин истифода мешаванд:

– **захираҳои энергетикии барқароршаванда** – манбаъҳои ҳамеша мавҷуда ва ё давра ба давра дар муҳити зист пайдоша­­вандаи ҷараёни шуъои офтоб, бод, обҳои гарми зериза­минӣ, дар­ёҳо ва биомассаҳо, ки ба сӯзишвории истихроҷӣ дохил намешаванд;

– **истифодаи манбаъҳои барқароршавандаи энергия** – маҷ­мӯи амалиёте, ки мақсад аз он дигаргунсозӣ, андӯхт, тақсим ва истифодаи энергияи барқароршаванда, ҳамчунин таъмини моддию техникии ин амалиёт аст;

– **энергияи анъанавӣ -** энергияи аз захираҳои барқарор­ша­ванда ҳосилшуда, масалан, аз нерӯгоҳҳои барқи обӣ ва маводи карбогидрид (ангишт, нафт, газ) бо иқтидори 30 мегаватт ва бештар аз он;

– **энергетикаи хурд** – нерӯгоҳҳои хурдтарин (микро), нис­ба­тан хурд (мини) ва хурди энергетикии иқтидорашон мута­но­сибан то 100 кВт, аз 101 то 1000 кВт ва аз 1001 то 30000 кВт;

– **истеҳсолкунандагони энергия аз манбаъҳои барқа­рор­ша­вандаи энергия** - шахсони воқеӣ ва ҳуқуқие, ки тавассути даст­гоҳ­ҳои истифодаи манбаъҳои барқароршавандаи энергия барои таъмини энергетикии фаъолияти худ ва инчунин бо мақсади фурӯши минбаъдаи он ба воситаи шабакаҳои энер­гетикӣ ис­теҳсол менамоянд;

– **истифодабарандагони энергия аз манбаъҳои барқарор­шавандаи энергия** - шахсони воқеӣ ва ҳуқуқӣ, ки энергияро аз истеҳсолкунандагонаш тавассути дастгоҳҳои истифодабарӣ аз манбаъҳои барқароршавандаи энергия барои таъмини фаъ­­олияти худ бо барқ, инчунин бо мақсади фурӯши он ба во­ситаи шабакаҳои энергетикӣ мегиранд;

– **сертификати мутобиқат -** ҳуҷҷати тибқи қонунгузории Ҷумҳурии Тоҷикистон додашудае, ки мувофиқати энергияи ба воситаи дастгоҳи истифодабарии манбаъҳои барқарорша­ван­даи энергия истеҳсолшударо ба регламенти техникӣ, стандартҳо ва дигар талаботи санадҳои меъёрии техникӣ тасдиқ менамояд;

– **дастгоҳи истифодабарии манбаъҳои барқароршавандаи энергия -** таҷҳизоти технологӣ ё маҷмӯи таҷҳизоти технологӣ барои истеҳсол, табдил, нигоҳдорӣ ва интиқоли энергияе, ки аз манбаъҳои барқароршавандаи энергия истеҳсол шудааст;

– **энергияи аз манбаъҳои барқароршавандаи энергия ис­теҳ­­солшуда** – қувваи барқ, гармӣ ва ё механикие, ки тавассути даст­гоҳҳои истифодабарӣ аз манбаъҳои барқарор­ша­вандаи энергия истеҳсол карда мешавад;

– **биомасса -** ҷузъҳои таҷзияшавандаи биологии маҳсу­лот, партовҳо ва боқимондаҳои саноатӣ, кишоварзӣ, хоҷагии ком­муналӣ ва рӯзгор;

– **оператори шабакаи энергетикӣ -** шахси ҳуқуқие, ки ҳан­гоми интиқол ва тақсими энергия хизмат мерасонад;

– **шабакаи энергетикӣ -** воситаи техникии интиқол ва тақ­сими энергияи барқ ва гармӣ.

**Моддаи 2. Қонунгузории Ҷумҳурии Тоҷикистон дар бораи истифодаи манбаъҳои барқароршавандаи энергия**

Қонунгузории Ҷумҳурии Тоҷикистон дар бораи манбаъ­ҳои барқароршавандаи энергия ба Конститутсияи (Сарқо­нуни) Ҷумҳурии Тоҷикистон асос ёфта, аз Қонуни мазкур, дигар санадҳои меъёрии ҳуқуқии Ҷумҳурии Тоҷикистон ва санадҳои ҳуқуқии байналмилалие, ки Тоҷикистон онҳоро эътироф намудааст, иборат мебошад.

**Моддаи 3. Доираи амали Қонуни мазкур**

Қонуни мазкур фаъолиятро дар соҳаи манбаъҳои барқа­роршавандаи энергия дар Ҷумҳурии Тоҷикистон танзим мекунад, аз он ҷумла:

– усулҳо ва ҳадафҳои сиёсати давлатиро дар соҳаи азхудкунии манбаъҳои барқароршавандаи энергия муқаррар мекунад;

– тарзҳои якҷоякунии манбаъҳои барқароршавандаи энер­­гияро дар системаи энергетикии ҷумҳурӣ муайян мекунад;

– фаъолияти ташкилӣ, илмию таҳқиқотӣ, тарроҳӣ, кор­ши­­носӣ, конструкторӣ ва батанзимдарориро, ки ба афзоиши истифодаи манбаъҳои барқароршавандаи энергия равона шудааст, ба роҳ мемонад;

– алоқамандии фаъолиятро дар соҳаи истеҳсол, баҳи­собгирӣ, интиқол, тақсим ва истифодаи энергияи манбаъҳои барқароршавандаи энергия пешбинӣ менамояд;

– чораҳои иқтисодӣ ва ташкилиеро муайян мекунад, ки мақсади онҳо ҳавасмандгардонии истеҳсол ва истифодаи ман­баъҳои барқароршавандаи энергия мебошад.

**БОБИ 2.**

**АСОСҲОИ ТАШКИЛИЮ ҲУҚУҚИИ ИСТИФОДАБАРИИ МАНБАЪҲОИ БАРҚАРОРШАВАНДАИ ЭНЕРГИЯ**

**Моддаи 4. Манбаъҳои барқароршавандаи энергия**

Ба манбаъҳои барқароршавандаи энергия тибқи қонун­гу­зории Ҷумҳурии Тоҷикистон дохил мешаванд:

– энергияи офтоб;

– энергияи бод;

– энергияи ҷараёни об, обанборҳои табиӣ ва сунъӣ;

– энергияи обҳои гарми зеризаминӣ;

– энергияи чӯб, биомассаҳо дар шакли партовҳои сано­атӣ, кишоварзӣ, ҷангал, хоҷагии коммуналӣ ва рӯзгор.

**Моддаи 5. Самтҳои истифодабарии манбаъҳои барқарор­шавандаи энергия**

1. Энергияи офтобро ба мақсадҳои зерин истифода бурдан мумкин аст:

– истеҳсоли энергияи гармӣ ба воситаи қубурҳои (кол­лек­торҳои) офтобӣ ва ё системаи гармии ғайрифаъол;

– истеҳсоли энергияи барқ ба воситаи системаи силсилавии табдилёбии ҳарорати термодинамикӣ;

– истеҳсоли энергияи барқ ба воситаи системаи муста­қи­ман табдилёбии энергия (фотобарқ, гармибарқ, фотогар­мибарқ ва ғайра);

– истеҳсоли энергияи барқ, гармӣ ба воситаи системаи омехта бо ҳар гуна усулҳои табдилёбӣ;

– ҳосил намудани гидроген ҳамчун ҳомили энергия ба воситаи истифодаи усулҳои фотолиз ва фотоэлектролизи об;

– гузаронидани ҷараёнҳои алоҳидаи технологӣ (дар хушк­кунакҳо, бухоркунакҳо, гармхонаҳо ва дигар дастгоҳ­ҳо).

2. Энергияи бодро бо мақсадҳои зерин истифода бурдан мумкин аст:

– истеҳсоли энергияи барқ бо истифодаи дастгоҳҳои барқи бодӣ;

– истеҳсоли энергияи механикӣ бо истифодаи дастгоҳҳои механикӣ ва гидродинамикии бодӣ.

3. Энергияи ҷараёни об ва обанборҳоро инчунин ба мақсадҳои зерин истифода бурдан мумкин аст:

– истеҳсоли энергияи барқ дар нерӯгоҳҳои хурд бе истифодаи дарғот (дар наҳрҳо, понтонҳо ва маҷрои озод);

– истеҳсоли энергияи барқ дар нерӯгоҳҳои хурд бо истифодаи дарғотҳои начандон баланди обанборҳои табиӣ ва сунъӣ;

– истеҳсоли энергияи барқ дар нерӯгоҳҳои хурди фишори ҷараёни обаш сунъӣ (канали қубурҳои обрасонӣ);

– истеҳсоли энергияи механикӣ бо истифодаи хусусият­ҳои физикии об ва сатҳи пасту баланди обанборҳо.

4. Энергияи обҳои гарми зеризаминиро бо мақсадҳои зерин истифода бурдан мумкин аст:

– истеҳсоли энергияи гармӣ (ҳамчун гармии барқ) аз буғу обҳои гарм ё газҳои гарми зеризаминӣ;

– истеҳсоли энергияи барқ дар турбинаҳои буғӣ бо истифодаи омехтаи обу буғҳои зеризаминии ҳарораташон баланд.

5. Энергияи партовҳои чӯбу дарахт (парахаҳои чӯб), самғ ва биомассаҳои партовҳои саноатӣ, кишоварзӣ ва ҷангал, хоҷагии коммуналӣ ва рӯзгорро ба мақсадҳои зерин истифода бурдан мумкин аст:

– истеҳсоли энергияи гармӣ ва барқ ба воситаи сӯзон­дани онҳо дар нерӯгоҳҳои истеҳсоли гармию барқ ва дегҳои буғ;

– истеҳсоли гази биологӣ бо мақсади сӯзондани он дар нерӯгоҳҳои истеҳсоли гармию барқ ва дегҳои буғ ва зимни ин истеҳсоли нурӣ бо истифода аз дастгоҳҳои биохимиявӣ;

– истеҳсоли гази сӯзишворӣ дар дастгоҳҳои газогенератории термохимиявӣ;

– истеҳсоли сӯзишвории карбогидратҳои моеъ дар даст­гоҳ­ҳои ба гази моеъ табдил додани боқимондаҳои органикӣ.

6. Манбаъҳои барқароршавандаи энергияро бо риояи қонунгузории Ҷумҳурии Тоҷикистон ба дигар мақсадҳо низ истифода бурдан мумкин аст.

**Моддаи 6. Объектҳои афзалиятнок барои истифодаи ман­баъҳои барқароршавандаи энергия**

1. Объектҳои афзалиятнок барои истифодаи манбаъҳои барқароршавандаи энергия инҳо мебошанд:

– минтақаҳои дур аз маркази барқтаъминкунӣ, ки аз сабаби зичии ками аҳолӣ бунёди нерӯгоҳҳои маъмулии барқ ва кашидани хати баландшиддати барқ аз ҷиҳати иқтисодӣ фоидаовар ва ё имконпазир нест;

– минтақаи дар маркази барқтаъминкунӣ қарордошта, ки дар натиҷаи ғайриқаноатбахш будани ҳолати шабакаҳои энергетикӣ ва ё норасоии иқтидорҳо ё қувваи барқ сабаби мунтазам қатъ кардани барқи истифодабарандагон мегардад ва он зарари калони иқтисодӣ ва оқибати манфии иҷтимоиро ба бор меорад;

– маҳалҳои аҳолинишин ва ҷойҳои истироҳати оммавии аҳолӣ, ки дар натиҷаи дуду ғубори сӯзишвории органикии деги буғ вазъияти экологиро мурракаб мегардонад;

– маҳалҳои аҳолинишин, бӯстонсаройҳо ва ҷойҳои будубоши муваққатии одамон, ки аз норасоии қувваи барқ, гармӣ, оби гарм ва ғайра танқисӣ мекашанд.

2. Бо мақсади таъмини талаботи истеҳсолию маишӣ мам­нӯъгоҳҳо ва ҳудудҳои ҳифзшавандаи табиат бо қувваи барқ тибқи қонунгузории Ҷумҳурии Тоҷикистон барои истифодаи манбаъҳои барқароршавандаи энергия афзалият доранд.

**Моддаи 7. Талабот нисбат ба истифодаи манбаъҳои бар­қароршавандаи энергия**

Фаъолият оид ба истифодаи манбаъҳои барқарорша­ван­даи энергия, аз ҷумла фаъолияти илмию таҳқиқотӣ, таҷри­бавию конструкторӣ, ҷустуҷӯ, амалисозӣ, лоиҳакашӣ, истеҳ­солӣ, сохтмону васлкунӣ ва корҳои баҳрабардорӣ бо назардошти талаботи қонунгузории Ҷумҳурии Тоҷикистон дар соҳаи ҳифзи табиат ва санитарию эпидемиологӣ, риояи қои­даҳои бехатарии корҳо, татбиқи меъёрҳои истифодаи захи­раҳои табиӣ, шаҳр­созию меъморӣ ва истифодаи самараноки энергия амалӣ карда мешавад.

**Моддаи 8. Дастгоҳҳо барои истифодаи манбаъҳои бар­қароршавандаи энергия ва талабот ба онҳо**

1. Тавоноии дастгоҳҳои истифодаи манбаъҳои барқарор­шавандаи энергия барои истеҳсол, табдилдиҳӣ, нигоҳдорӣ ва интиқоли энергияе, ки аз манбаъҳои барқароршавандаи энер­гия истеҳсол карда мешаванд, бо ҳуҷҷати додаи истеҳ­сол­кунандаи чунин дастгоҳҳо аз тарафи мақомоти ваколатдори давлатӣ тасдиқ карда мешавад.

2. Молик ҳуқуқ дорад ҳар як таҷҳизоти технологӣ ва ё маҷ­мӯи таҷҳизоти технологиро барои фаъолияти худ дар асоси манбаъҳои барқароршавандаи энергия бо риояи қо­нун­гузорӣ, регламентҳои техникӣ ва санадҳои меъёрии техникии Ҷумҳурии Тоҷикистон аз нав такмил диҳад.

3. Такмили таҷҳизоти технологӣ ва ё маҷмӯи таҷҳизоти технологӣ бо мақсади истифодаи манбаъҳои барқарорша­ван­­даи энергия бо ҳуҷҷатҳои додаи ташкилоте, ки такмили таҷҳи­зотро анҷом додааст, тасдиқ карда мешавад, ба шарте ки дар қонунгузории Ҷумҳурии Тоҷикистон чунин ҳуҷҷат додани ма­қо­моти ваколатдори давлатӣ пешбинӣ шуда бошад.

4. Талабот нисбати баҳрабардории дастгоҳҳои истифодаи манбаъҳои барқароршавандаи энергия:

– риояи регламентҳои техникӣ, стандартҳо ва дигар са­надҳои меъёрии ҳуқуқии техникии Ҷумҳурии Тоҷикистон, ки та­лаботро барои истеҳсол, такмил, нигоҳдорӣ ва интиқоли энергияи аз манбаъҳои барқароршавандаи энергия истеҳсол­шуда муқаррар мекунад;

– назорати давлатӣ оид ба баҳрабардории дастгоҳҳои ис­тифодаи манбаъҳои барқароршавандаи энергия;

– таъмини нишондиҳандаҳои техникию иқтисодии даст­гоҳҳои истифодаи манбаъҳои барқароршавандаи энергия ба меъёрҳои санадҳои ҳуқуқии байналмилалӣ, ки Ҷумҳурии Тоҷи­кистон онҳоро эътироф намудааст.

5. Дар ҳолати истеҳсол ва баҳрабардории дастгоҳҳои истифодаи манбаъҳои барқароршавандаи энергия бояд шароите таъмин карда шавад, ки ба шахсони воқеию ҳуқуқӣ ва муҳити зист зиён нарасонад.

**Моддаи 9. Баҳисобгирии манбаъҳои барқароршавандаи энергия ва дастгоҳҳои истифодаи манбаъҳои барқарорша­вандаи энергия**

1. Бо мақсади истифодаи самараноки манбаъҳои барқа­рор­шавандаи энергия дар ҳалли масъалаҳои энергетикӣ ва иҷтимоию иқтисодӣ тибқи қонунгузории Ҷумҳурии Тоҷи­кистон манбаъҳои барқароршавандаи энергия ва дастгоҳҳои истифодаи манбаъҳои барқароршавандаи энергия, ки дар қаламрави ҷумҳурӣ қарор доранд, ба ҳисоб гирифта мешаванд.

2. Барои ба ҳисоб гирифтани манбаъҳои барқарорша­вандаи энергия аз рӯи ҳар як навъи онҳо кадастри дорои маъ­­лумот оид ба номгӯе, ки қонунгузории Ҷумҳурии Тоҷи­кистон муқаррар кардааст, тартиб дода мешавад.

3. Барои ба ҳисоб гирифтани дастгоҳҳои манбаъҳои бар­қароршавандаи энергия номгӯи дастгоҳҳо, ҳамчунин тарзи истифодаи онҳо бо мақсади тавлиди энергия тартиб дода мешавад.

4. Корҳои баҳисобгирии манбаъҳои барқароршавандаи энергия ва дастгоҳҳои истифодаи ин манбаъҳо, ки тибқи қонунгузорӣ сурат мегиранд, аз ҳисоби буҷет, шахсони воқеӣ ва ҳуқуқӣ, инчунин аз ҳисоби дигар манбаъҳое, ки қонун­гузории Ҷумҳурии Тоҷикистон манъ накардааст, маблағгу­зорӣ карда мешаванд.

5. Ташкили баҳисобгирии манбаъҳои барқароршавандаи энергия ва дастгоҳҳои истифодаи манбаъҳои энергия ба зим­маи мақомоти ваколатдори соҳаи энергетика гузошта мешавад.

6. Тартиби пешниҳоди иттилооти дар кадастр ва феҳрист мавҷударо қонунгузории Ҷумҳурии Тоҷикистон муқаррар менамояд.

**Моддаи 10. Сифати энергияи аз манбаъҳои барқарор­ша­вандаи энергия истеҳсолшуда**

1. Сифати энергияи аз манбаъҳои барқароршавандаи энергия истеҳсолшуда бо роҳи муқаррар намудан ва истифода бурдани маҷмӯи умумии нишондиҳандаҳои ҷараёни тех­нологӣ, тақсим ва истеъмоли энергия, инчунин нишонди­ҳандаҳои таъ­мини бехатарии экологӣ, ҳифзи сиҳатии омма ва ҳифзи меҳнат дар ҷараёни истифодаи манбаъҳои барқа­рор­шавандаи энергия таъмин карда мешавад.

2. Нишондиҳандаҳои сифати энергияи аз манбаъҳои бар­қароршавандаи энергия истеҳсолшударо регламенти техникӣ ва стандартҳои Ҷумҳурии Тоҷикистон муқаррар менамоянд.

**Моддаи 11. Муносибати истеҳсолкунандагони энергия аз манбаъҳои барқароршавандаи энергия бо операторони шаба­каҳои энергетикӣ ва истифодабарандагони умдаи энергия**

1. Муносибати истифодабарандагони энергия аз манбаъ­ҳои барқароршавандаи энергия бо операторони шабакаҳои энер­гетикӣ ва шахсони воқеию ҳуқуқӣ, соҳибкорони инфи­родӣ, ки энергияро харидорӣ намуда, онро бо роҳи пайваст­шавӣ ба шабакаҳои энергетикӣ минбаъд ба харидорони умдаи энергия мефурӯшанд, тибқи қонунгузории Ҷумҳурии То­ҷикистон дар асоси шартномаи байни онҳо муайян карда мешавад.

2. Операторони шабакаҳои энергетикӣ истеҳсолкунандаи энергияро аз манбаъҳои барқароршавандаи энергия ба ша­ба­ка­ҳои энергетикӣ дар асоси шартнома ба шарте пайваст ме­на­моянд, ки он ба устувории системаи шабакаҳои энер­гетикӣ таъсир нарасонад.

3. Истеҳсолкунандагони энергия аз манбаъҳои барқарор­ша­вандаи энергия барои пайваст кардан ба шабакаҳои барқӣ тибқи қонунгузории Ҷумҳурии Тоҷикистон имтиёз доранд.

4. Операторони шабакаҳои энергетикӣ ва истифодабарандагони умдаи энергия ӯҳдадоранд энергияи аз манбаъҳои бар­қароршавандаи энергия истеҳсолшударо дар асоси шартнома бо риояи ҳаҷми тавозуни истеҳсол ва сифати энергия аз манбаъ­ҳои барқароршавандаи энергия харидорӣ намоянд.

5. Рад кардани содироти энергияи аз манбаъҳои барқа­рор­шавандаи энергия истеҳсолшуда, ки ба хусусияти табиии ин манбаъҳо алоқаманд аст, наметавонад барои иҷро накардани ӯҳдадориҳои истеҳсолкунандагони энергия аз манбаъ­ҳои бар­қароршавандаи энергия асос шавад.

**Моддаи 12. Таъмини истифодабарандагони энергия аз ман­баъҳои барқароршавандаи энергия**

1. Истифодабарандагони энергияи аз манбаъҳои барқа­рор­ша­вандаи энергия истеҳсолшуда мутобиқи қонунгузории Ҷумҳурии Тоҷикистон дар асоси шартнома бо энергия таъ­мин карда мешаванд.

2. Энергияи аз манбаъҳои барқароршавандаи энергия ис­теҳсолшуда бо риояи шартҳо ва талаботи зерин фурӯхта мешавад:

– дар асоси сертификати мутобиқат ба энергияе, ки фу­рӯхта мешавад;

– дар асоси шартнома ва ё озмуни тарифҳои танзимшаванда;

– ба мақомоти ваколатдори соҳаи энергетика.

**БОБИ 3.**

**ТАНЗИМИ ДАВЛАТӢ ВА ИДОРАКУНӢ ДАР**

**СОҲАИ ИСТИФОДАИ МАНБАЪҲОИ БАРҚАРОРШАВАНДАИ ЭНЕРГИЯ**

**Моддаи 13. Танзими давлатӣ ва идоракунӣ дар соҳаи истифодаи манбаъҳои барқароршавандаи энергия**

1. Танзими давлатӣ дар соҳаи истифодаи манбаъҳои бар­қароршавандаи энергия иборат аст аз:

– муайян ва амалӣ кардани сиёсати ягонаи давлатӣ дар соҳаи истифодаи манбаъҳои барқароршавандаи энергия;

– ташкилу истифодаи технология ва дастгоҳҳои самараноки истифодабарии манбаъҳои барқароршавандаи энергия;

– ташкили низоми механизмҳои молиявию иқтисодӣ, ки шахсони воқеию ҳуқуқиро барои истеҳсоли энергияи ман­баъ­­ҳои барқароршавандаи энергия ва истифодаи онҳо ҳавас­манд мегардонад;

– дастгирии рушди заминаи истеҳсолоти илмию техникӣ ва истифодаи манбаъҳои барқароршавандаи энергия ва тарғиби комёбиҳои илмию техникии ин соҳа;

– танзими давлатӣ, нархгузорӣ дар соҳаи истифодаи ман­баъҳои барқароршавандаи энергия;

– баҳисобгирӣ ва назорат, аз ҷумла тасдиқи пайдоиши энер­гия аз манбаъҳои барқароршавандаи энергия;

– муайян намудани қоидаҳои воридшавии энергияи аз манбаъҳои барқароршавандаи энергия истеҳсолшуда ба системаи энергетикӣ ва фурӯши он ба истифодабарандагон;

– ҳамкории байналмилалӣ.

2. Танзими давлатӣ ва идоракунӣ дар соҳаи истифодаи ман­баъҳои барқароршавандаи энергия аз тарафи мақомоти ваколатдори давлатӣ, мақомоти маҳаллии ҳокимияти дав­латӣ ва худидоракунии маҳаллии шаҳрак ва деҳот амалӣ карда мешавад.

**Моддаи 14. Дастгирии давлатӣ дар соҳаи истифодаи ман­баъҳои барқароршавандаи энергия**

1. Дастгирии давлатии истифодаи манбаъҳои барқарор­ша­вандаи энергия ба мақсади фароҳам овардани шароити мусоид барои истеҳсоли энергияи барқ ва (ё) ҳарорат бо истифода аз манбаъҳои барқароршавандаи энергия барои ко­ҳиши энергияталабии иқтисодиёт ва таъсири сектори истеҳ­соли энергияи барқ ва ҳарорат ба муҳити зист ва зиёд шудани ҳиссаи ман­баъҳои барқароршавандаи энергия ҳангоми истеҳсоли энергияи барқ ва (ё) ҳарорат амалӣ мегардад.

2. Дастгирии давлатӣ дар соҳаи истифодаи манбаъҳои барқароршавандаи энергия иборат аст аз:

– муайян кардани сиёсати оқилонаи нархгузории энергияи аз манбаъҳои барқароршавандаи энергия истеҳсолшуда, ки ҳавасмандгардонии истеҳсол ва хариди онро таъмин менамояд;

– ҳифзи истеҳсолкунандагони энергияи аз манбаъҳои бар­қароршавандаи энергия аз рақобати ноодилонаи дигар ташки­лотҳое, ки дар соҳаи истеҳсол ва истифодаи энергия вазъи бартарӣ доранд;

– эътирофи истифодаи манбаъҳои барқароршавандаи энергия ҳамчун фаъолияти ҳифзи табиат ва сарфаҷӯии энергия бо муқаррар намудани имтиёзҳои дахлдор барои шахсони воқеӣ ва ҳуқуқие, ки истифодаи манбаъҳои барқарор­шавандаи энергия дар ин соҳа фаъолият доранд;

– вобаста ба ҳаҷми сармоягузорӣ ва иқтидори истеҳсолӣ барои шахсони ҳуқуқӣ ва соҳибкорони инфиродии бо истеҳ­соли энергия аз манбаъҳои барқароршаванда машғул муто­биқи Кодекси андози Ҷумҳурии Тоҷикистон имтиёзҳо пеш­бинӣ карда мешаванд;

– танзими тарифҳои энергияи таъиноти истифодабарандагон, ки аз дастгоҳҳои истифодбарии манбаъҳои барқарор­шавандаи энергия мегиранд, аз ҷумла бо роҳи қисман ҷудо кардани маблағ аз манбаъҳое, ки қонунгузорӣ барои харо­ҷоти истеҳсолии чунин намуди энергия муайян намудааст;

– муқаррар намудани мӯҳлати тезонидани истеҳлоки (хӯр­дашавии) дастгоҳҳои истифодбарии манбаъҳои бар­қарор­шавандаи энергия;

– таъмини дастрасии бемамониати шахсони воқеӣ ва ҳуқуқие, ки манбаъҳои барқароршавандаи энергияро барои таъмини худ истифода мебаранд, бо захираҳои манбаъҳои энергия бо роҳи бо тартиби содда ба онҳо додани ҳуқуқи истифодабарии захираҳои зарурии табиӣ ва дигар захираҳо;

– кафолати ба шабакаҳои энергетикӣ пайвастани истеҳ­сол­кунандагони энергияи аз манбаъҳои барқароршавандаи энергия истеҳсолшуда;

– ҳавасмандгардонии фаъолияти сармоягузорӣ ва ҷорӣ намудани технологияи нав барои истифодаи манбаъҳои бар­қа­роршавандаи энергия, аз ҷумла ташкили шароити мусоид барои сармоягузорони ватанию хориҷӣ ва таъсис додани фонди дастгирии ин соҳа;

– дастгирии илмию техникӣ оид ба ташкил ва татбиқи дастгоҳҳои истифодаи манбаъҳои барқароршавандаи энергия.

**Моддаи 15. Барномаҳои истифодаи манбаъҳои барқа­роршавандаи энергия**

1. Барои идоракунии раванди рушди энергетика аз ман­баъ­ҳои барқароршавандаи энергия барномаҳои миёнамӯҳ­лату дарозмуддати илмию техникии байнидавлатӣ, давлатӣ, соҳавӣ ва минтақавӣ оид ба ҳавасмандгардонии истифодаи манбаъҳои барқароршавандаи энергия қабул карда мешаванд.

2. Чорабиниҳо оид ба амалӣ намудани барномаҳои мазкур бо назардошти алоқамандии онҳо бо чорабиниҳои бо энергия таъминкунии минтақаҳои дурдасти камэнергия, ҳиф­зи муҳити зист ва сохтмони манзил ба нақша гирифта мешаванд.

3. Маблағгузории чорабиниҳо оид ба амалӣ намудани барномаҳои давлатӣ аз ҳисоби буҷети давлатӣ ва манбаъҳои ғайрибуҷетӣ сурат мегирад.

**Моддаи 16. Маблағгузории барномаҳо ва лоиҳаҳои истифодаи манбаъҳои барқароршавандаи энергия**

1. Барномаю лоиҳаҳое, ки барои ҳавасмандгардонии истифодаи манбаъҳои барқароршавандаи энергия равона карда шудаанд, тибқи қонунгузории Ҷумҳурии Тоҷикистон аз ҳисоби буҷети давлатӣ ва шахсони воқеию ҳуқуқӣ ва дигар манбаъҳое, ки қонунгузорӣ манъ накардааст, маблағгузорӣ карда мешаванд.

2. Аз ҳисоби буҷети давлатӣ метавонанд чорабиниҳои зерин маблағгузорӣ карда шаванд:

– ташкил ва амалӣ намудани барномаҳои мақсаднок оид ба ҳавасмандгардонии истифодаи манбаъҳои барқарорша­ван­даи энергия;

– дастгирии илмию техникӣ оид ба офаридан ва татбиқ намудани дастгоҳҳои истифодаи манбаъҳои барқарорша­вандаи энергия;

– иштирок дар кори ташкилотҳои байналмилалию мин­тақа­вӣ оид ба истифодаи манбаъҳои барқароршавандаи энергия;

– чорабиниҳои дигари ҳавасмандгардонии истифодаи манбаъҳои барқароршавандаи энергия.

3. Тартиби ҷудо кардани маблағ барои хароҷоти мазкур тибқи санадҳои қонунгузории Ҷумҳурии Тоҷикистон муқар­рар карда мешавад.

**Моддаи 17. Нархгузорӣ дар соҳаи истеҳсоли энергия аз манбаъҳои барқароршавандаи энергия**

1. Нарх ва тарифҳои энергияеро, ки аз манбаъҳои барқа­роршавандаи энергия истеҳсол мешавад, мақомоти ваколатдори танзими фаъолияти субъектҳои монополияҳои табиӣ бо назардошти хароҷоти истеҳсоли энергия ва дастгирии рушди истифодабарии энергия аз манбаъҳои барқароршавандаи энергия барои фурӯхтан ба субъектҳои монополияи табиӣ муқаррар менамояд.

2. Субъекти монополияи табиӣ энергияи аз манбаъҳои барқароршавандаи энергия истеҳсолшударо бо нархи барои маҳсулоти субъекти инҳисороти табиӣ муайяншуда мефу­рӯшад ва фарқи байни нархи барои маҳсулоти энергияи аз ман­баъҳои барқароршавандаи энергия муқарраршуда аз ҳисоби тарифи барои маҳсулоти субъекти монополияи табиӣ муқарраргардида бо назардошти зарарҳои пешбинишуда ҷуброн карда мешавад.

**Моддаи 18. Стандартионӣ ва сертификатсия дар соҳаи истифодаи манбаъҳои барқароршавандаи энергия**

1. Стандартионӣ дар соҳаи истифодаи самараноки ман­баъҳои барқароршавандаи энергия бо роҳҳои зерин амалӣ карда мешавад:

– дохил намудани нишондиҳандаҳои истифодаи самараноки манбаъҳои барқароршавандаи энергия ба регламенти техникӣ, стандартҳо, санадҳои дигари меъёрии ҳуқуқии техникии Ҷумҳурии Тоҷикистон;

– роҳандозӣ кардани регламенти техникӣ, стандартҳо, дигар санадҳои меъёрии ҳуқуқии техникии Ҷумҳурии То­ҷикистон, ки заминаи методологӣ, ташкилӣ ва техникии истифодаи самараноки манбаъҳои барқароршавандаи энергияро муқаррар менамояд;

– ба регламенти техникӣ, стандартҳои давлатӣ, стандарт­ҳои байналмилалӣ, ки Ҷумҳурии Тоҷикистон онҳоро эътироф намудааст, дохил намудани мизонҳои сифати энергияи аз манбаъҳои барқароршавандаи энергия истеҳсолшуда;

– дохил намудани нишондиҳандаҳои самаранокии энер­гетикӣ ба регламенти техникӣ, стандартҳо ва дигар санадҳои меъёрии ҳуқуқии техникии Ҷумҳурии Тоҷикистон дар соҳаи сохтмон, мавод, конструксияҳо, воситаҳои нақлиёт, дастгоҳ ва таҷ­ҳизоти таъиноти хоҷагӣ, инчунин дигар молу хизмат­ра­­сониҳо, ки энергия аз манбаъҳои барқароршавандаи энергия истифода менамоянд;

– сертификатсияи ҳатмии энергия ва маҳсулоти аз ман­баъҳои барқароршавандаи энергия истеҳсолшуда.

2. Дастгоҳҳои истифодаи манбаъҳои барқароршавандаи энергия тибқи регламенти техникӣ, стандартҳо ва дигар са­над­ҳои меъёрии техникии Ҷумҳурии Тоҷикистон баҳогузорӣ карда мешаванд.

**Моддаи 19. Таъминоти илмию техникӣ дар соҳаи истифодабарии манбаъҳои барқароршавандаи энергия**

Таъминоти илмию техникӣ барои офаридан ва ҷорӣ намудани дастгоҳҳои истифодаи манбаъҳои барқароршавандаи энергия, инчунин рушди истифода кардани ин манбаъҳои энергия, аз ҷумла лоиҳакашӣ, сохтмон ва истифодабарии чунин даст­гоҳҳо дар доираи барномаҳои байнидавлатӣ, дав­латӣ, соҳавӣ ва минтақавӣ ва амалии илмию таҳқиқотӣ, лои­ҳаҳои инно­ватсионӣ ва лоиҳаҳо оид ба иҷрои корҳои илмию таҳқи­қотӣ, таҷрибавию конструкторӣ, таҷрибавию техно­логӣ, ки маблағгузории онҳо бо тартиби муқаррарнамудаи қонунгузорӣ ба амал бароварда мешавад.

**Моддаи 20. Таъмини иттилоотонӣ дар соҳаи истифодаи ман­баъҳои барқароршавандаи энергия**

Мақомоти ваколатдори давлатии соҳаи энергетика таъ­мини иттилоотиро барои ҳавасмандгардонии истифодаи ман­­баъ­ҳои барқароршавандаи энергия бо роҳҳои зерин ташкил менамояд:

– ташкили семинарҳо, намоиши таҷҳизот ва технологияе, ки дар истифодаи манбаъҳои барқароршавандаи энергия ба кор бурда мешаванд;

– нашри иттилоот доир ба масъалаҳои истифодаи ман­баъҳои барқароршавандаи энергия;

– таблиғи истифодаи манбаъҳои барқароршавандаи энергия дар воситаҳои ахбори омма;

– таҳияи пешниҳодҳо доир ба дохил намудани мавод оид ба истифодаи самараноки манбаъҳои барқароршавандаи энергия дар барномаҳои умумӣ ва касбии таълимӣ;

– тайёр намудани мутахассисони техникӣ ва менеҷерони соҳаи истифодаи манбаъҳои барқароршавандаи энергия;

– ташкили системаи такмили ихтисос ва тайёр намудани мутахассисони соҳаи истифодаи манбаъҳои барқарорша­вандаи энергия.

**БОБИ 4.**

**МУҚАРРАРОТИ ХОТИМАВӢ**

**Моддаи 21. Ҳамкории байналмилалӣ дар соҳаи истифодабарии манбаъҳои барқароршавандаи энергия**

1. Ҳамкории байналмилалӣ дар соҳаи истифодаи ман­баъ­ҳои барқароршавандаи энергия тибқи қонунгузории Ҷумҳурии Тоҷикистон ва санадҳои ҳуқуқии байналмилалӣ, ки онҳоро Ҷум­ҳурии Тоҷикистон эътироф кардааст, ба роҳ монда мешавад.

2. Самтҳои асосии ҳамкории байналмилалӣ дар соҳаи истифодабарии манбаъҳои барқароршавандаи энергия аз инҳо иборатанд:

– мубодилаи манфиатбахши комёбиҳои илмию техно­логӣ бо ташкилотҳои байналмилалӣ ва хориҷӣ;

– иштирок дар лоиҳаҳои байналмилалӣ;

– мубодилаи таҷриба оид ба истифодаи самараноки ман­баъ­ҳои барқароршавандаи энергия;

– таълим ва бозомӯзии кадрҳо дар асоси шартномаҳои ҳамкорӣ;

– иштирок дар конфронсҳои байналмилалӣ, симпо­зиум­ҳо ва семинарҳо.

**Моддаи 22. Ҷавобгарӣ барои вайрон кардани Қонуни мазкур**

Шахсони воқеӣ ва ҳуқуқӣ барои риоя накардани талаботи Қонуни мазкур мутобиқи қонунгузории Ҷумҳурии Тоҷи­кистон ба ҷавобгарӣ кашида мешаванд.

**Моддаи 23. Тартиби мавриди амал қарор додани Қонуни мазкур**

Қонуни мазкур пас аз интишори расмӣ мавриди амал қа­рор дода шавад.

 **Президенти**

**Ҷумҳурии Тоҷикистон Эмомалӣ Раҳмон**

ш. Душанбе, 12 январи соли 2010, №587